b'\n_START_ARTICLE_\nMestna avtobusna linija \xc5\xa1t. 26 (Ljubljana), 2014-2015\n_START_PARAGRAPH_\nMestna avtobusna linija \xc5\xa1tevilka 26 Je\xc5\xbeica \xe2\x80\x93 Brn\xc4\x8di\xc4\x8deva je bila ena izmed avtobusnih linij javnega mestnega prometa v Ljubljani. Obratovala je med 1. decembrom 2014 in 2. marcem 2015. Imela je zna\xc4\x8daj povezovalne (prestopne) linije.\n_START_SECTION_\nZgodovina\n_START_PARAGRAPH_\nSpodnje \xc4\x8crnu\xc4\x8de so redno avtobusno povezavo s sredi\xc5\xa1\xc4\x8dem mesta dobile oktobra 1982, ko je bila po \xc5\xa0landrovi cesti speljana trasa nove proge \xc5\xa1t. 21. Zaradi novo se razvijajo\xc4\x8de obrtno-podjetni\xc5\xa1ke cone ob Brn\xc4\x8di\xc4\x8devi cesti so po nekaj letih obratovanja avtobusi ob jutranji in popoldanski prometni konici za\xc4\x8deli voziti do obra\xc4\x8dali\xc5\xa1\xc4\x8da na koncu ceste. Potniki so morali biti pazljivi na smerne table v vozilih, saj je z istega postajali\xc5\xa1\xc4\x8da avtobus vozil tako do Bavarskega dvora kot do Beri\xc4\x8devega. Na progi so bile zamude avtobusov pogost pojav, \xc5\xa1e posebej v \xc4\x8dasu gradnje kro\xc5\xbei\xc5\xa1\xc4\x8da Toma\xc4\x8devo in severne obvoznice. Leta 1995 je tako, zaradi obvoza proge \xc5\xa1t. 21, Brn\xc4\x8di\xc4\x8deva cesta dobila celodnevno avtobusno povezavo, saj so avtobusi namesto po \xc5\xa0tajerski cesti vozili po Dunajski. Po koncu del je bila proga vrnjena na staro traso in uveden je bil star vozni re\xc5\xbeim. Decembra 1996 je bila uvedena \xc5\xa1e dodatna ve\xc4\x8derna vo\xc5\xbenja preko Brn\xc4\x8di\xc4\x8deve ceste do centra mesta. 3. septembra 2007 je bila proga 21 zdru\xc5\xbeena s progo \xc5\xa1t. 16 v linijo \xc5\xa1t. 26. Na odseku \xc5\xa0landrove in Brn\xc4\x8di\xc4\x8deve ceste zaradi tega sprememb ni bilo. Zdru\xc5\xbeena linija je bila ob\xc4\x8dutno predolga, kar se je kazalo v nenehnih zamudah. 26. junija 2008 so predolgo linijo skraj\xc5\xa1ali, po \xc5\xa0landrovi in Brn\xc4\x8di\xc4\x8devi cesti pa je bila podalj\xc5\xa1ana linija \xc5\xa1t. 8. Tako je Brn\xc4\x8di\xc4\x8deva cesta po dolgih letih dobila celodnevno avtobusno povezavo s sredi\xc5\xa1\xc4\x8dem mesta. 1. decembra 2014 pa je bila linija \xc5\xa1t. 8 skraj\xc5\xa1ana do novega postajali\xc5\xa1\xc4\x8da na parkiri\xc5\xa1\xc4\x8du P+R Je\xc5\xbeica. Po \xc5\xa0landrovi in Brn\xc4\x8di\xc4\x8devi cesti pa so vrzel zapolnili z ustanovitvijo nove navezovalne linije, ki pa so jo ponovno ozna\xc4\x8dili s \xc5\xa1t. 26. Potniki na omenjenem odseku takrat niso imeli ve\xc4\x8d direktne povezave s centrom mesta, pa\xc4\x8d pa je bilo zagotovljeno prestopanje na novem postajali\xc5\xa1\xc4\x8du Je\xc5\xbeica P+R. Uvedba linije 26 je naletela na negativne kritike, predvsem s strani prebivalcev Spodnjih \xc4\x8crnu\xc4\x8d. Linija 26 je bila zato 5. januarja 2015 preusmerjena iz Je\xc5\xbeice P+R na staro obra\xc4\x8dali\xc5\xa1\xc4\x8de Je\xc5\xbeica. Kot razlog se je navajalo dejstvo, da je tako zagotovljeno \xc5\xa1e la\xc5\xbeje prestopanje na linije, ki peljejo v center mesta._NEWLINE_Zaradi nezadovoljstva so prebivalci Spodnjih \xc4\x8crnu\xc4\x8d za\xc4\x8deli z zbiranjem podpisov za peticijo o vrnitvi linije 8 na Brn\xc4\x8di\xc4\x8devo ulico. Linija 26 je bila, po slabih treh mesecih obratovanja, 2. marca 2015 ukinjena zaradi ponovnega podalj\xc5\xa1anja linije 8 do obra\xc4\x8dali\xc5\xa1\xc4\x8da na Brn\xc4\x8di\xc4\x8devi ulici, na kateri so, za kratek \xc4\x8das, za\xc4\x8deli obratovati enojni avtobusi, nato so ponovno za\xc4\x8deli obratovati zgibni avtobusi.'